C 46/56

Offentliggørelse af enhedsdokument med ændringer som følge af en ansøgning om godkendelse af en mindre ændring i henhold til artikel 53, stk. 2, andet afsnit, i forordning (EU) nr. 1151/2012.

(2020/C 46/17)

Europa-Kommissionen har godkendt denne mindre ændring i overensstemmelse med artikel 6, stk. 2, tredje afsnit, i Kommissionens delegerede forordning (EU) nr. 664/2014 af 18. december 2013. (1)

Ansøgningen om godkendelse af denne mindre ændring offentliggøres i Kommissionens eAmbrosia -database.

ENHEDSDOKUMENT

"MIELE VARESINO"

EU-nr.: PDO-IT-0990-AM01– 9.7.2019

BOB (X) BGB ( )

1. Betegnelse

"Miele Varesino"

2. Medlemsstat eller tredjeland

Italien

3. Beskrivelse af landbrugsproduktet eller fødevaren

3.1. Produkttype

Kategori 1.4. Andre animalske produkter (æg, honning, forskellige mejeriprodukter undtagen smør m.m.)

3.2. Beskrivelse af produktet med betegnelsen i punkt 1

"Miele Varesino" er monofloral akaciehonning (Robinia Pseudoacacia L.).

Fysisk-kemiske egenskaber:

De forskellige typer af "Miele Varesino" skal have følgende fysisk-kemiske egenskaber: Indholdet af hydroxymethylfurfural (HMF) skal ved markedsføringen ligge under 15 mg/kg, og vandindholdet må ikke overstige 17,5 %.

Organoleptiske egenskaber

"Miele Varesino" har følgende organoleptiske egenskaber:

Farve: gennemsigtig, fra næsten farveløs til strågul

Duft: klassisk honningduft, let og delikat, uden gennemtrængende dufte

Smag: meget sød, delikat, kandiseret og vaniljeagtig

Fysisk tilstand: generelt flydende konsistens, krystallisering er sjælden og forekommer under alle omstændigheder meget sent.

Pollenegenskaber

"Miele Varesino" stammer fra nektar, som bier har indsamlet fra blomster på robinietræet (Robinia pseudoacacia L.). Pollen fra robinietræet kan spores i den kvalitative pollenanalyse.

Andelen af pollen fra robinietræet i "Miele Varesino" skal være mindst 25 % i forhold til nektarspektret. Ved beregningen af sidstnævnte ses der bort fra ikkenektarproducerende pollen og pollen, der kan anses som forurenende.

Repræsentativitetsgruppe: PK/10 g under 20 000 (gennemsnit: 9 500).

Den fremherskende pollenkombination, der forbindes med robinietræet, er sammensat således: Ikkenektarproducerende arter: Palme Trachycarpus fortunei, Ilex aquifolium, Graminaceae, Fraxinus, Quercus robur, Rumex, Sambucus nigra, Chelidonium, Luzula, Actinidia og Pinaceae. Nektarproducerende arter: Acer, Prunus f., Salix, Trifolium repens og Castanea sativa (indgår altid i pollenspektret), Aesculus, Gleditsia og Liriodendron.

"Miele Varesino" må ikke indeholde pollen fra følgende arter: Loranthus europaeus, Hedysarum coronarium og Onobrychis.

3.3. Foder (kun for produkter af animalsk oprindelse) og råvarer (kun for forarbejdede produkter)

Det er strengt forbudt at anvende pollen fra andre arter end de lokale som proteintilskud.

3.4. Specifikke etaper af produktionen, som skal finde sted i det afgrænsede geografiske område

Alle etaper af produktionen, såvel indsamlingen i området som slyngningen og forarbejdningen med henblik på markedsføring, finder sted i provinsen Varese.

3.5. Særlige regler for udskæring, rivning eller emballering osv. af det produkt, som betegnelsen henviser til

Honning er et levende produkt, der i høj grad påvirkes af omgivelserne. Derfor er det vigtigt, at lagringen (dekanteringen) af honningen og emballeringen af den finder sted i produktionsområdet, og at honningen hverken transporteres eller flyttes inden emballeringen, da det risikerer at gå ud over dens kvalitet, friskhed og holdbarhed.

"Miele Varesino" emballeres i glasbeholdere, som lukkes med et metallåg. Metallåget er påklæbet en vignet, der gengiver produktets identifikationslogo.

Det er ligeledes tilladt at emballere honningen i poser, pakker, krukker eller engangsportioner af et egnet materiale, hvor der på etiketten er angivet de oplysninger, som er påkrævet i henhold til gældende lovgivning.

Emballering i alle de materialer, der er taget højde for i gældende lovgivning, er udelukkende tilladt for "Miele Varesino", som ikke er bestemt for den endelige forbruger.

3.6. Særlige regler for mærkning af det produkt, som betegnelsen henviser til

Følgende oplysninger skal være angivet på etiketten:

— betegnelsen "Miele Varesino"

— forkortelsen "DOP" eller den fulde ordlyd "Denominazione di origine protetta"

— EU-symbolet

— produktets identifikationslogo.

Logoet for akaciehonningen "Miele Varesino", som er vist nedenfor, består af: en grafisk afbildning i midten på hvid baggrund, som forestiller tre orange sekskanter, hvorfra der udgår en "biblomst" med fem blomsterblade, flankeret af tre stiliserede lyseblå bjerge, hvorunder der er afbildet seks ligeledes lyseblå linjer, som gradvist bliver tyndere, og som skal forestille en sø; et gult bånd, som omkranser afbildningen i midten, og hvorpå der med blå bogstaver står "MIELE VARESINO D.O.P" og "di acacia"; en orange kant, der afgrænser logoet.

4. Kort angivelse af det geografiske områdes afgrænsning

Det geografiske produktionsområde går til foden af alperne mellem floderne Ticino og Olona og mellem Lago Maggiore og Luganosøen. Dette område udgør provinsen Varese.

5. Tilknytning til det geografiske område

Det geografiske område har tempereret fastlandsklima med begrænsede temperaturudsving såvel sommer som vinter, idet søerne bidrager til det milde klima. Disse forhold giver det geografiske område sit særpræg og skaber gode vækstbetingelser for træarter, herunder visse eksotiske træarter.

Søerne gør således klimaet mildere og er årsagen til, at forårstegnene viser sig tidligere i dette område end i Milanoområdet. Dette muliggør mange og vedvarende blomstringsperioder på de lune sydvendte skråninger.

I Vareseområdet er udbredelsen af robinietræet (Robinia pseudoacacia L.), som er den dominerende biplante, så stor og kraftig, at denne træart dækker landbrugets randområder og udgør den fremherskende træart i skovene i mange af regionens områder.

I dette træs blomstringsperiode i området, som er beliggende i provinsen Varese, er der ikke andre nektarproducerende arter med så udbredt en blomstring. Faktisk er robinietræets blomstring i hovedparten af dette område gradvis og langvarig takket være de dale, der kiler sig ind mod syd, såsom Valle del Ticino og Valle dell'Olona, eller de solbeskinnede bjerg- og bakkeskråninger, som ligger beskyttet mod vinden.

Vegetationen i området i provinsen Varese er således et resultat af kombinationen af topografiske forhold, klima- og jordbundsforhold samt virkningerne af menneskeskabte aktiviteter.

I dette geografiske område blev der mellem det 17. og det 20. århundrede opført mange villaer med store parker, som blev udsmykket med en beplantning bestående af eksotiske prydtræarter, der med tiden – og som følge af det gunstige klima – har konsolideret deres tilstedeværelse i en sådan grad, at de anses for invasive i parker og haver, men også som en art, der kvæler den lokale underskov.

I det pågældende område i provinsen Varese har biavl altid været en udbredt aktivitet. Den har hovedsagelig beskæftiget bønder, medlemmer af områdets forskellige kirkeordener og personer tilhørende borgerskabet med interesse for videnskabelig forskning.

Ved begyndelsen af forrige århundrede fik robinietræets voldsomme vækst og udbredelse i skovområderne, der skyldtes de gunstige vækstbetingelser i denne region, de lokale biavlere til i stadig større grad at specialisere sig i produktionen af akaciehonning, som i kraft af sine særlige organoleptiske og fysiske egenskaber adskilte sig fra de andre honningtyper, der hidtil var blevet produceret i dette område.

Siden da har den regionale biavl i høj grad specialiseret sig i produktionen af honning og nærmere betegnet akaciehonning, som nu er den honning, der produceres mest af i provinsen Varese.

Overgangen til professionel biavl i denne provins skete gradvist ved, at man begyndte at eksperimentere med nye typer bistader og nye produktionsmetoder.

Produktionsmetodernes udvikling skyldtes, at man gik fra primitiv biavl til rationel biavl, hvor de traditionelle bikuber blev erstattet af rationelle bistader, og hvor man anvendte honningslynger, hvilket gjorde det muligt at fremstille sortshonning og fjerne bikagerne i de flytbare rammer uden at ødelægge dem.

Endelig har den løbende udvælgelse af biracer, som var mere produktive og mere modstandsdygtige over for forskellige sygdomme, bidraget til at forbedre både kvaliteten og kvantiteten af den honning, som biavlerne i provinsen Varese fremstiller.

"Miele Varesino" er en monofloral akaciehonning med en meget høj renhed for så vidt angår nektarens oprindelse, og som hovedsagelig er kendetegnet ved indholdet af nektar og pollen fra robinietræet og, i mindre grad, pollen fra prydplanter.

I honningens nedfældning finder man pollen fra nektarproducerende og ikkenektarproducerende arter som beskrevet i punkt 3.2.

Denne honning er særdeles flydende og har en lys farve, der går fra gennemsigtig til strågul. Duften er let og delikat, uden gennemtrængende dufte, og smagen er meget sød. Aromaen er delikat, kandiseret og vaniljeagtig.

Et andet særpræg, som er forbundet med "Miele Varesino", er, at der ikke forekommer pollen fra esparsette (Onobrychis) og hanekløver (Hedysarum coronarium) og ikke mindst den på eg snyltende misteltenart (Loranthus europaeus), hvilket bekræftes af forskning foretaget af anerkendte botanikere, som ikke mener, at denne misteltenart forekommer i det område, hvor denne honning bliver fremstillet.

Robinietræets omfattende, rigelige og vedvarende blomstringsperioder i dette geografiske område har i mindst halvandet århundrede fremmet interessen for biavl og bidraget til den succes, som fremstillingen af "Miele Varesino" har haft. Den omfattende udbredelse af robinietræet i skovene i Vareseområdet har bidraget til den lokale biavls udvikling og fremgang i form af en forbedring af produktionsteknikkerne, avlsformerne og udvælgelsen af biracer.

Faktisk har stadig flere biavlere i årenes løb helliget sig denne aktivitet enten som hovedbeskæftigelse eller som hobby eller halvprofessionel beskæftigelse, hvilket det stigende antal bistader i områdets skove i robinietræets blomstringsperiode vidner om. Årsagen til denne stigning er, at der i Vareseområdet – i modsætning til andre områder, hvor der fremstilles akaciehonning – ikke forekommer afgrøder eller vildtvoksende planter, hvis blomstring påvirker kvaliteten af produktet, som derfor ender med at være et meget renere produkt, der fuldt ud afspejler akaciehonningens mest typiske egenskaber.

Desuden gør det geografiske områdes egenart i form af klima- og miljøforhold det muligt at fremstille en akaciehonning, som adskiller sig fra alle andre honningtyper. Forekomsten af prydplanter, der traditionelt blev dyrket med henblik på udsmykning af haver og parker, er et særligt kendetegn for "Miele Varesino", som – i modsætning til andre akaciehonningtyper produceret i Lombardiet – indeholder pollen fra eksotiske prydplanter, der har tilpasset sig klimaet. Forekomsten af disse arter påvirker de organoleptiske egenskaber ved "Miele Varesino" og ikke mindst honningens aroma, som afspejler forekomsten af pollen fra stedsegrønne planter (Ilex aquifolium og Trachycarpus fortunei).

Henvisning til offentliggørelsen af varespecifikationen

(Artikel 6, stk. 1, andet afsnit, i gennemførelsesforordning (EU) nr. 668/2014)

Den konsoliderede udgave af varespecifikationen findes på følgende websted: http://www.politicheagricole.it/flex/cm/pages/ServeBLOB.php/L/IT/IDPagina/3335

eller

ved at gå direkte til hjemmesiden for det italienske ministerium for landbrug, fødevarer og skovbrug (www.politicheagricole.it), klikke på "Qualità" øverst til højre på skærmen, herefter på "Prodotti DOP IGP STG" til venstre på skærmen og endelig på "Disciplinari di Produzione all'esame dell'UE".

(1) EFT L 179 af 19.6.2014, s. 17..